b'\n_START_ARTICLE_\nBOK fest\n_START_PARAGRAPH_\nBOK fest (punim nazivom Bjelovarski odjeci kazali\xc5\xa1ta) je kazali\xc5\xa1na smotra, koja se odr\xc5\xbeava u Bjelovaru od 2003. godine. BOK-fest ili punog naziva Bjelovarski Odjeci Kazali\xc5\xa1ta, osmislili su, ure\xc4\x91ivali i organizirali prve tri godine: 2003., 2004. i 2005. event agencija Harma. Popularni BOK-fest, idejno su osmislili glumac Goran Navojec, Irena Hlupi\xc4\x87 \xe2\x80\x93 Ra\xc5\xa1o i producent Darko Hlupi\xc4\x87 uz puno pomo\xc4\x87i tada\xc5\xa1nje gradske strukture s vodstvom \xc4\x90ur\xc4\x91e Adle\xc5\xa1i\xc4\x87. Sam naziv BOK fest osmislila je Irena Hlupi\xc4\x87 \xe2\x80\x93 Ra\xc5\xa1o. Nakon zaokru\xc5\xbeivanja odre\xc4\x91enog ciklusa,event agencija Harma nastavak rada prepustila je gradskim strukturama grada Bjelovara gdje festival \xc5\xbeivi i radi jo\xc5\xa1 i danas._NEWLINE_BOK fest je smotra najzna\xc4\x8dajnijih kazali\xc5\xa1nih ostvarenja profesionalnih kazali\xc5\xa1nih ku\xc4\x87a Hrvatske i njihovih gostiju iz zemlje i inozemstva, naj\xc4\x8de\xc5\xa1\xc4\x87e iz Makedonije, Srbije, Bosne i Hercegovine te Slovenije. Umjetni\xc4\x8dki direktor i utemeljitelj festivala je Goran Navojec, glumac ro\xc4\x91en u Bjelovaru. Ve\xc4\x87ina kazali\xc5\xa1nih predstava odr\xc5\xbeava se u Domu kulture u Bjelovaru te u zgradi Bjelovarskog kazali\xc5\xa1ta i \xc5\xa1portskoj dvorani. Svake godine festival otvara Mila Elegovi\xc4\x87 parafrazom \xc4\x8destitke koju je svojedobno J. F. Kennedyju uputila Marilyn Monroe. Osim predstava za odrasle, odr\xc5\xbeavaju se i kazali\xc5\xa1ne predstave za djecu._NEWLINE_Uz kazali\xc5\xa1ne predstave, odr\xc5\xbeavaju se i druga popratna doga\xc4\x91anja, poput glazbenih koncerata i projekcija filmova, izlo\xc5\xbebe glumaca u salonu namje\xc5\xa1taja, moto alke, humanitarnog rukometnog turnira i retro disko ve\xc4\x8deri, ali i neke nove i poprili\xc4\x8dno originalne poput \xc4\x8ditanja radio drame u vlaku. Drugi dan nakon otvorenja, tradicionalno se u salonu namje\xc5\xa1taja kod bjelovarske tr\xc5\xbenice, glumci dru\xc5\xbee s prolaznicima. U \xc5\xa1portskoj dvorani odr\xc5\xbeava se svake godine Humanitarni rukometni turnir na kojem nastupaju: \xc4\x8dlanovi zlatne generacije ORK Partizana (danas RK Bjelovar), ekipa glumaca, ekipa politi\xc4\x8dara, ekipa novinara te ekipa Op\xc4\x87e bolnice Bjelovar. Od 2012. godine, uvedena je i gluma\xc4\x8dka moto alka, natjecanje glumaca u ga\xc4\x91anju alke prilikom vo\xc5\xbenje na motociklu, koja se odr\xc5\xbeava na bjelovarskom Korzu.'